На основу члана 338. став 2. Закона о енергетици („Службени гласник РС”, број 145/14) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС и 44/14),

Влада доноси

УРЕДБУ

О ИЗМЕНАМА И ДОПУНАМА

УРЕДБЕ О МОНИТОРИНГУ КВАЛИТЕТА ДЕРИВАТА НАФТЕ И БИОГОРИВА

Члан 1.

У Уредби о мониторингу квалитета деривата нафте и биогорива („Службени гласник РС”, број 97/15) у члану 3. тачка 3) мења се и гласи:

„3) утврђено одступање параметара квалитета у смислу ове уредбе је одступање најмање једног параметра квалитета деривата нафте и биогорива од граничних вредности параметара квалитета из члана 15. став 4. ове уредбе, утврђено у складу са чланом 15. ст. 2. и 3. ове уредбе;”.

Члан 2.

Члан 11. мења се и гласи:

„Члан 11.

Лице које спроводи мониторинг квалитета мора бити акредитовано према захтевима стандарда SRPS ISO/IEC 17020 типа А, за узимање узорака према захтевима стандарда SRPS EN 14275, SRPS EN ISO 3170, SRPS EN ISO 3171 и SRPS EN ISO 4257.

Лице које спроводи мониторинг квалитета у свом саставу мора имати лабораторију акредитовану у складу са захтевима стандарда SRPS ISO/IEC 17025 и/или имати закључен уговор о пословно-техничкој сарадњи са најмање једном лабораторијом акредитованом у складу са захтевима стандарда SRPS ISO/IEC 17025. Обим акредитације лабораторије одговара захтевима прописа којима се дефинишу технички и други захтеви за деривате нафте и биогорива.”

Члан 3.

После члана 14. додаје се нови члан 14а, који гласи:

„Члан 14а

Енергетски субјект који отпочиње обављање енергетске делатности трговине моторним и другим горивима на станицама за снабдевање превозних средстава дужан је да податке у вези са енергетским објектима који се користе за обављање енергетске делатности достави министарству надлежном за послове трговине на Обрасцу О-1 –Пријава трговине моторним и другим горивима на станицама за снабдевање превозних средстава, који је одштампан уз ову уредбу и чини њен саставни део, у року од седам дана од почетка обављања енергетске делатности.

Енергетски субјект који обавља енергетску делатност трговине моторним и другим горивима на станицама за снабдевање превозних средстава дужан је, у случају промена у вези са енергетским објектима који се користе за обављање енергетске делатности, да достави нове податке министарству надлежном за послове трговине у року од 15 дана од дана наступања промене, на обрасцу из става 1. овог члана.”

Члан 4.

Члан 15. мења се и гласи:

„Члан 15.

Узорке деривата нафте и биогорива испитује лабораторија из члана 11. став 2. ове уредбе, у складу са параметрима квалитета утврђеним Годишњим програмом мониторинга и на основу извршеног испитивања издаје извештај о испитивању у року од највише четири радна дана од датума узимања узорка.

Тело акредитовано у складу са чланом 11. став 1. ове уредбе, издаје извештај о контролисању на основу извештаја из става 1. овог члана којим се утврђује да ли постоји одступање параметара квалитета узорака деривата нафте и биогорива.

Тело из става 2. овог члана приликом утврђивања одступања параметара квалитета узорака деривата нафте и биогорива мора користити поступке описане у SRPS EN ISO 4259, осим у случају спровођења мониторинга квалитета код енергетских субјеката лиценцираних за обављање енергетских делатности производње деривата нафте и трговине нафтом, дериватима нафте, биогоривима и компримованим природним гасом.

Граничне вредности параметара квалитета из става 1. овог члана и методе испитивања, утврђене су прописима којима се уређују технички и други захтеви за течна горива нафтног порекла, течни нафтни гас и биогорива.

Лице које спроводи мониторинг квалитета, дужно је да у року од највише 24 сата од сазнања о уоченом одступању параметара квалитета од граничних вредности из става 4. овог члана, о томе обавести министарство надлежно за послове енергетике и министарство надлежно за послове трговине.

Уз обавештење из става 5. овог члана доставља се и извештај о испитивању параметара квалитета деривата нафте и биогорива, који је издала лабораторија из члана 11. став 2. ове уредбе.”

Члан 5.

У члану 19. у тачки 4) тачка на крају замењује се тачком запетом.

После тачке 4) додаје се тачка 5), која гласи:

„5) решењем привремено забрани обављање енергетске делатности на енергетском објекту, у случају да нису достављени подаци на обрасцу из члана 14а ове уредбе.”

Члан 6.

У члану 20. ст.1. и 2. мењају се и гласе:

„Испитивање арбитражног узорка из члана 19. тачка 4) ове уредбе спроводи лабораторија акредитована у складу са захтевима стандарда SRPS ISO/IEC 17025, којa није учествовала у поступку издавања Декларације односно Потврде о усаглашености, нити у утврђивању одступања параметара квалитета у складу са чланом 15. ове уредбе и чији обим акредитације одговара захтевима прописа којима се дефинишу технички и други захтеви за деривате нафте и биогорива.

Приликом тумачења резултата испитивања арбитражног узорка, морају се узети у обзир поступци описани у SRPS EN ISO 4259, осим за узорке енергетских субјеката лиценцираних за обављање енергетских делатности производње деривата нафте и трговине нафтом, дериватима нафте, биогоривима и компримованим природним гасом.”

Члан 7.

У члану 21. став 3. речи: „чланом 15. ст. 3. и 4.” замењују се речима: „чланом 15. ст. 1-3, 5. и 6.”

Члан 8.

У члану 22. додају се нови ст. 1-3, који гласе:

„Новчаном казном од 100.000 до 500.000 динара казниће се за прекршај енергетски субјект - правно лице, ако не достави податке у складу са чланом 14а ове уредбе.

Новчаном казном од 50.000 до 150.000 динара казниће се одговорно лице у енергетском субјекту - правном лицу за прекршај из става 1. овог члана.

Новчаном казном од 10.000 до 500.000 динара казниће се за прекршај енергетски субјект – предузетник, ако не достави податке у складу са чланом 14а ове уредбе.”

Досадашњи ст. 1. и 2. постају ст. 4. и 5.

Досадашњи став 3, који постаје став 6, мења се и гласи:

„За прекршаје из овог члана енергетском субјекту-правном лицу и енергетском субјекту-предузетнику може се изрећи заштитна мера забране вршења одређених делатности у трајању од шест месеци до три године.”

Члан 9.

Енергетски субјект који обавља енергетску делатност трговине моторним и другим горивима на станицама за снабдевање превозних средстава дужан је да податке из члана 4. ове уредбе достави у року од 15 дана од дана ступања на снагу ове уредбе.

Члан 10.

Ова уредба ступа на снагу осмог дана од дана објављивања у „Службеном гласнику Републике Србије.”

05 Број: 110-316/2017-1

У Београду, 24. јануара 2017. године

Влада

Председник

Александар Вучић, с.р.